

**JEDINSTVENI SANACIJSKI ODBOR**

**Obavijest o slobodnom radnom mjestu**

**Službenik za SANACIJU BANAKA**

**(SRB/OP/2016/017)**

|  |  |
| --- | --- |
| **Vrsta ugovora** | Privremeno osoblje |
| **Funkcijska skupina i platni razred** | AD5 |
| **Trajanje ugovora** | Tri godine (obnovljiv) |
| **Područje** | Sanacija banaka – planiranje i donošenje odluka |
| **Mjesto zaposlenja** | Bruxelles, Belgija |
| **Okvirna osnovna mjesečna plaća** | 4.637,77 eura |
| **Rok za podnošenje prijava** | 21. siječnja 2017. |
| **Popis uspješnih kandidata vrijedi do** | 31. prosinca 2017. |
| **Probni rok** | Devet mjeseci |

**SRB**

**SRB** je europsko sanacijsko tijelo pri Europskoj bankovnoj uniji i **drugi stup novoosnovane bankovne unije. Zajedno s nacionalnim sanacijskim tijelima čini „jedinstveni sanacijski mehanizam” (engl. *Single Resolution Mechanism*, SRM)**. Blisko surađuje s nacionalnim sanacijskim tijelima država članica sudionica, Europskom komisijom, a posebno Europskom središnjom bankom.

Njegova je misija osigurati pravilnu sanaciju banaka koje propadaju uz minimalan učinak na stvarno gospodarstvo i javne financije država članica bankovne unije koje sudjeluju i šire.

SRB je odgovoran i za upravljanje jedinstvenim fondom za sanaciju koji je uspostavljen u okviru jedinstvenog sanacijskog mehanizma kako bi se osigurala srednjoročna financijska pomoć potrebna pri restrukturiranju i/ili sanaciji kreditne institucije.

SRB je agencija Europske unije koja se financira iz vlastitih sredstava.

SRB će izvršavati specifične zadatke za pripremu i izvršavanje sanacije banaka koje propadaju ili im prijeti propadanje.

**Posao**

SRB objavljuje poziv za iskaz interesa u cilju sastavljanja popisa uspješnih kandidata za privremeno osoblje za funkciju službenika za sanaciju banaka.

# Profil

Zaposlenik će pružati podršku stručnjacima za sanaciju banaka tijekom pripreme planova sanacije kreditnih institucija, sudjelovat će u mogućim sanacijskim programima i pridonijet će razvoju političkih stajališta SRB-a u pogledu sanacijskih pitanja.

On/ona će biti dio multidisciplinskog i multinacionalnog internog tima za sanaciju (engl. *Internal Resolution Team*, IRT) koji predvode stariji stručnjaci. On/ona aktivno će podupirati koordinatora IRT-a i voditelja odjela u izvršavanju njihovih zadataka.

Pružat će savjete starijim kolegama, s naglaskom na uslugama i pozitivnom razmišljanju.

## Zadaće

Dužnosti službenika za sanaciju banaka uključuju sljedeće:

* pružanje podrške stručnjacima za sanaciju banaka, u suradnji s nacionalnim sanacijskim tijelima, u osmišljanju planova sanacije, razvoju strategija sanacije na temelju analize pravnih i operativnih struktura banke, utvrđivanja ključnih usluga i funkcija te analize kapitalnih i financijskih struktura banke;
* provođenje istraživanja i pružanje podrške stručnjacima za sanaciju banaka u procjeni mjere u kojoj je moguća sanacija kreditnih institucija, utvrđivanje prepreka za sanaciju te, prema potrebi, osmišljanje plana djelovanja namijenjenog uklanjanju tih prepreka;
* pružanje podrške stručnjacima za sanaciju u određivanju minimalnog zahtjeva za regulatorni kapital i prihvatljive obveze (MREL) koji bi bio podložan ovlastima za otpis i konverziju („bail-in”) za koje će se od kreditnih institucija zahtijevati da ih zadrže;
* pružanje podrške pri sastavljanju odluka u pogledu programâ sanacije;
* pružanje podrške koordinatoru IRT-a i voditelja jedinice u pripremi bilješki, prezentacija i izvješća na tečnom engleskom jeziku.

U općenitom smislu, izvršavat će i sljedeće zadaće:

* provođenje gospodarskih / financijskih ili pravnih analiza za potrebe sanacije;
* analiza financijskih tržišta;
* doprinos određivanju političkih stavova SRB-a;
* izvršavanje bilo kakvih drugih dužnosti koje zatraži nadležni rukovoditelj u interesu Službe.

**Potrebne kvalifikacije i iskustvo**

# Kriteriji prihvatljivosti

## Opći uvjeti

Do datuma zatvaranja ovog poziva kandidati moraju:

* biti državljani neke od država članica Europske unije;
* uživati sva građanska prava;
* ispunjavati sve obveze u okviru nacionalnog zakonodavstva u pogledu vojne službe;
* posjedovati moralne kvalitete potrebne za obavljanje poslova;
* biti fizički sposobni obavljati poslove[[1]](#footnote-1).

## Obrazovanje

1. Razina obrazovanja koja je jednakovrijedna završenom sveučilišnom obrazovanju u trajanju od najmanje tri godine, što je dokazano diplomom iz područja ekonomije, prava, poslovnog upravljanja, financija, računovodstva ili nekog drugog područja relevantnog za posao.

Razmatrat će se isključivo kvalifikacije stečene u državama članicama EU-a ili kvalifikacije koje se mogu dokazati potvrdama o istovjetnosti obrazovanja koje su izdala nadležna tijela navedenih država članica.

## Jezične vještine

Budući da je prevladavajući radni jezik SRB-a engleski, kandidati njime moraju izvrsno vladati u usmenoj i pisanoj komunikaciji (napomena: od izvornih govornika engleskog jezika na razgovoru će se zatražiti da dokažu sposobnost rada na nekom drugom jeziku EU-a). Kandidati moraju imati i zadovoljavajuće znanje nekog drugog službenog jezika Europske unije[[2]](#footnote-2)

# Kriteriji za odabir

Ključni:

* prikladnost za izvršavanje zadaća opisanih u odjeljku 1.;
* odlični akademski rezultati[[3]](#footnote-3)
* izvrsne analitičke vještine i vještine rješavanja problema;
* izvrsne vještine pisane i usmene komunikacije na engleskom jeziku;
* visoka razina snalaženja u stresnim situacijama;
* sposobnost postizanja kvalitetnog rada i rezultata;
* izvrsne vještine rada s IKT opremom i aplikacijama (obrada dokumenata, tablice, prezentacije, internet itd.);
* prilagođavanje potrebama klijenta i „timski duh”.

Prednosti:

* poslijediplomsko obrazovanje iz područja relevantnog za radno mjesto;
* poznavanje Europske bankovne unije, a posebno SRM-a i SRB-a;
* iskustvo u financijskoj industriji ili središnjoj banci, nacionalnom nadzornom ili sanacijskom tijelu, ministarstvu financija, relevantnim dijelovima Europske komisije (npr. GU ECFIN, GU COMP, GU FISMA) ili relevantnim međunarodnim organizacijama (npr. BIS, MMF);
* iskustvo u radu na projektima;
* iskustvo rada ili života u multikulturalnom okruženju.

**Postupak odabira**

# Kako se prijaviti

Prijava je moguća putem sustava EU-a za izradu životopisa na internetu, CV Online[[4]](#footnote-4).

Kako bi prijava putem baze podataka EU CV Online bila moguća, kandidati najprije moraju kreirati korisnički račun ili se prijaviti na postojeći račun. Ako to već nisu učinili, kandidati najprije moraju ispuniti životopis u elektroničkom obliku. **Prijave se sastavljaju na engleskom jeziku**. Kad sastave svoj životopis, kandidati mogu odabrati poziv na iskaz interesa po svojem odabiru i prijaviti se na njega. Kandidate se savjetuje da ispune sva relevantna polja u prijavi. Sva tehnička pitanja u pogledu sustava EU CV Online moraju se poslati putem stranice za kontakt sustava EU CV Online.

**Prije prijave trebali biste pažljivo provjeriti ispunjavate li sve kriterije prihvatljivosti.**

Odgovorni ste na vrijeme dovršiti svoju registraciju na internetu. Toplo preporučujemo da ne čekate zadnjih nekoliko dana razdoblja za prijavu jer bi zbog gustog internetskog prometa ili poteškoća s internetskom vezom moglo doći do prekida vaše registracije na internetu, zbog čega ćete morati ponoviti cijeli postupak. Nakon isteka roka više se nećete moći registrirati.

U ovoj fazi nije potrebno dostaviti prateću dokumentaciju. To će biti potrebno u kasnijoj fazi postupka zapošljavanja (vidjeti odjeljak 5.3.).

Po završetku vaše registracije na internetu na zaslonu će se pojaviti broj registracije koji morate zabilježiti. Kad dobijete taj broj, postupak registracije je dovršen. To je vaš referentni broj za sva pitanja u pogledu vaše prijave. Ako ne dobijete broj, vaša prijava nije registrirana!

Potvrdu prijave primit ćete na adresi e-pošte koju ste naveli u svojoj prijavi. Odgovorni ste provjeriti jeste li naveli točnu adresu e-pošte.

**Rok za podnošenje prijava: 21. siječnja 2017. u podne (12:00 po briselskom vremenu)**

Prijava je moguća na sljedećoj poveznici:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

*Ako niste u mogućnosti prijaviti se putem interneta, svoju prijavu (životopis i motivacijsko pismo) možete poslati u tiskanom obliku preporučenom poštom[[5]](#footnote-5), s time da datum poštanskog pečata ne smije biti kasniji od datuma isteka roka za podnošenje prijave. Sva daljnja komunikacija između vas i SRB-a odvijat će se poštom. U tom slučaju, životopisu i motivacijskom pismu morate priložiti potvrdu o nesposobnosti koju je izdalo ovlašteno tijelo. Na posebnom listu papira moraju navesti sve posebne uvjete koji im se trebaju osigurati kako bi im se olakšalo sudjelovanje u postupku odabira.*

Za dodatne informacije i/ili u slučaju tehničkih poteškoća pošaljite poruku e-pošte na adresu [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Koraci u postupku odabira

## Uključivanje u postupak odabira

Nakon isteka roka za prijavu putem interneta, odbor za odabir pregledat će dostavljene prijave u skladu s kriterijima prihvatljivosti iz odjeljka 2. Prijave koje zadovoljavaju te uvjete zatim će se ocijeniti u odnosu na kriterije za odabir iz odjeljka 3.

## Početno ocjenjivanje prijava

Odbor za odabir ocijenit će sve prihvatljive prijave u skladu s kvalifikacijama i obukom, stručnim iskustvom i motivacijom kandidata u pogledu profila opisanog u odjeljku 1.1.

## Poziv za sudjelovanje u fazi ocjenjivanja

Nakon početnog ocjenjivanja prijava najprikladnije se kandidate za radno mjesto poziva na razgovor koji će se održati u Bruxellesu. Osim razgovora, u ocjenjivanje kandidata u ovoj će fazi biti uključena dodatna testiranja, što može uključivati pisani dio i prezentaciju.

*Kandidati će pravovremeno primiti pojedinosti o vremenu, datumu i adresi razgovora.*

Ako budu uspješni i uzme ih se u obzir za radno mjesto, od kandidata će se zatražiti da dostave izvornike ili ovjerene preslike svoje diplome (ili diploma) i dokaze o svojem stručnom iskustvu, jasno navodeći datume početka i završetka, funkciju (funkcije) i točne zadaće koje su izvršavali. Prije potpisivanja ugovora od uspješnog kandidata (ili više njih) zatražit će se da dostavi izvornike dokumenata kojima dokazuje da ispunjava kriterije prihvatljivosti.

## Faza ocjenjivanja

Odbor za odabir ocjenjuje kandidata na temelju razgovora i drugih testiranja, u skladu s kriterijima za odabir opisanima u odjeljku 3.

Faza ocjenjivanja provodit će se na engleskom jeziku.

## Provjera dokumenata i kontrola

Prijave kandidata provjerit će se u odnosu na dostavljenu prateću dokumentaciju kako bi se potvrdila točnost i prihvatljivost prijave.

Ako se u bilo kojoj fazi postupka utvrdi da su u prijavi namjerno navedene krive informacije, kandidata će se isključiti iz postupka odabira.

Isključit će vas se i ako:

* ne ispunjujete sve kriterije prihvatljivosti;
* ne dostavite svu potrebnu prateću dokumentaciju.

## Popis uspješnih kandidata

Odbor za odabir sve će primjerene kandidate navesti u nacrtu popisa uspješnih kandidata. Taj će nacrt dostaviti direktoru SRB-a na odobrenje. Odobreni popis uspješnih kandidata vrijedit će do 31. prosinca 2017. Popisi uspješnih kandidata mogu se produljiti odlukom SRB-a. Prije no što im se ponudi radno mjesto, od kandidata s popisa uspješnih kandidata može se zatražiti da prođu dodatni postupak ocjenjivanja koji provodi SRB (npr. uključujući dodatni razgovor).

Činjenica da je kandidat uključen na popis uspješnih kandidata ne znači da je ostvario pravo na zaposlenje u SRB-u.

**Druge važne informacije**

# Opće informacije

## Jednake mogućnosti

SRB primjenjuje politiku jednakih mogućnosti i prihvaća prijave bez diskriminacije na bilo kojoj osnovi.

## Odbor za odabir

Imenovat će se odbor za odabir. Važno je napomenuti da su interni postupci odbora za odabir strogo povjerljivi i da je stupanje u kontakt s njegovim članovima strogo zabranjeno.

## Okvirni vremenski raspored

Postupak odabira može trajati nekoliko mjeseci te se u tom razdoblju neće objavljivati nikakve informacije. Odbor za odabir namjerava dovršiti postupak zapošljavanja za ovo radno mjesto tijekom prvog tromjesečja 2017., a odabrani bi kandidati u najboljem slučaju trebali krenuti s radom u drugom tromjesečju 2017.

## Uvjeti za zapošljavanje / Karijera

Uspješnim se kandidatima može ponuditi potpisivanje ugovora za radno mjesto člana privremenog osoblja u skladu s Uvjetima zaposlenja ostalih službenika Europskih zajednica na početno razdoblje od tri godine, obnovljivo za dodatno razdoblje od tri godine. Nakon drugog razdoblja ugovor je moguće produljiti na neograničeno razdoblje.

Mjesto zaposlenja je Bruxelles (Belgija), u kojem se nalazi sjedište SRB-a.

## Nagrađivanje

Uspješni kandidati kojima se ponudi ugovor o radu će se na početku zaposlenja nalaziti na prvom ili drugom stupnju platnog razreda AD5, ovisno o količini njihova stručnog iskustva. Osnovna mjesečna plaća za službenike iz AD5 razreda od 1. prosinca 2016. u Bruxellesu iznosi:

* 1. stupanj: 4.637,77 eura
* 2. stupanj: 4.832,65 eura

Osoblje uz osnovnu plaću može imati pravo i na različite naknade, konkretno naknadu za život u inozemstvu, naknadu za kućanstvo, naknadu za uzdržavano dijete i naknadu za obrazovanje. Plaća je podložna porezu Zajednice koji se odbija na izvoru te je osoblje oslobođeno od nacionalnog oporezivanja.

## Zaštita osobnih podataka

Kao tijelo nadležno za objavu natječaja SRB će se pobrinuti da se osobni podaci podnositelja prijava obrađuju u skladu sa zahtjevima Uredbe (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (Službeni list Europskih zajednica, L 8 od 12. siječnja 2001.). To se posebice odnosi na povjerljivost i sigurnost takvih podataka.

## Podnošenje pritužbi

Ako kandidat smatra da mu/joj je određenom odlukom nanesena šteta, on/ona može podnijeti žalbu u okviru članka 90. stavka 2. Pravilnika o osoblju za službenike Europskih zajednica i Uvjeta zaposlenja drugih službenika Europskih zajednica na sljedećoj adresi:

SRB

Selection procedure: Ref. SRB/AD/2016/017

Treurenberg 22 (T-22 office 01/PO59)

B-1049 Bruxelles,

BELGIJA

Pritužbu je potrebno podnijeti u roku od tri mjeseca. Vremensko razdoblje za pokretanje te vrste postupka (vidjeti Pravilnik o osoblju kako je izmijenjen Uredbom Europskog parlamenta i Vijeća br. 1023/2013 od 22. listopada 2013. objavljenom u Službenom listu Europske unije L 287 od 29. listopada 2013., <http://europa.eu./eur-lex>) počinje od trenutka u kojem kandidat primi obavijest o postupku kojim mu/joj je nanesena šteta.

1. Prije preuzimanja svojih poslova, uspješan kandidat bit će podvrgnut liječničkom pregledu koji provodi medicinsko osoblje jedne od institucija. [↑](#footnote-ref-1)
2. bugarski, hrvatski, češki, danski, nizozemski, engleski, estonski, finski, francuski, irski, njemački, grčki, mađarski, talijanski, latvijski, litavski, malteški, poljski, portugalski, rumunjski, slovački, slovenski, španjolski, švedski. [↑](#footnote-ref-2)
3. Kandidate se poziva da u obrascu zahtjeva navedu pojedinosti o svojem o svojem ukupnom uspjehu na glavnom sveučilišnom studiju, kao i ocjene iz glavnih predmeta relevantnih za funkciju. Ovjereni primjerak prijepisa ocjena sa svim rezultatima zahtijevat će se od uspješnih kandidata prije njihova odabira. [↑](#footnote-ref-3)
4. EU CV Online jest alat kojim se Europska komisija koristi za zapošljavanje privremenog osoblja. [↑](#footnote-ref-4)
5. Jedinstveni sanacijski odbor, Treurenberg 22, B-1049 Bruxelles [↑](#footnote-ref-5)